b'\n_START_ARTICLE_\nNem\xc5\xa1ka loterija\n_START_SECTION_\nVsebina\n_START_PARAGRAPH_\nMestece na slovenskem pode\xc5\xbeelju leta 1950. Tonija, vojno siroto, odpustijo iz siroti\xc5\xa1nice in ga zaposlijo kot po\xc5\xa1tarja. Po\xc5\xa1to razna\xc5\xa1a zjutraj in jo zve\xc4\x8der pobira, sodelavci ga izkori\xc5\xa1\xc4\x8dajo, sam je za vse. Glavna oseba na po\xc5\xa1ti je cenzor, katerega naloga je pregledati slu\xc4\x8dajen izbor pisem, zjutraj in zve\xc4\x8der. Jugoslavija je tisti \xc4\x8das izolirana, na enih mejah so ruski tanki, na drugih ameri\xc5\xa1ki. Lov na vohune in informbirojevce poteka na vso mo\xc4\x8d in paranoja je na vi\xc5\xa1ku. Meje so zaprte, nih\xc4\x8de ne sme nikamor, vlada pomanjkanje._NEWLINE_Nekega dne Zora Klemenc dobi priporo\xc4\x8deno pismo in Toni spozna damo, ki je kljub mrazu rane pomladi precej pomanjkljivo oble\xc4\x8dena, o\xc4\x8ditno siroma\xc5\xa1no dekle. Vsak dan novo priporo\xc4\x8deno pismo in kljub vsem mogo\xc4\x8dim nezgodam, ki doletijo nemo\xc4\x8dno Zoro, da pada po Toniju in se obe\xc5\xa1a nanj, Toni ostane trden v svoji po\xc5\xa1tarski etiki._NEWLINE_Priporo\xc4\x8dena pisma nehajo prihajati, pojavi pa se Nikolaj, Zorin mo\xc5\xbe, ki povabi Tonija k sodelovanju v \xc4\x8dlovekoljubni akciji: osamljenim in starim, tistim brez sorodnikov, bodo zastonj delili bone za prehrano. Da pa ne bi bilo videti sumljivo, bodo dobrodelnost maskirali v Nem\xc5\xa1ko loterijo. Sre\xc4\x8dne\xc5\xbei ne bodo vedeli, da vsaka sre\xc4\x8dka zadane, hkrati pa njihov ponos ne bo prizadet, \xc4\x8de\xc5\xa1, dobivamo socialno pomo\xc4\x8d._NEWLINE_Na Zorino prigovarjanje Toni pri\xc4\x8dne razna\xc5\xa1ati pisma Nem\xc5\xa1ke loterije. Nekega dne ugotovi, da prejemniki v povratnih pismih po\xc5\xa1iljajo denar in ko se soo\xc4\x8di z Zoro in Nikolajem, mu poka\xc5\xbeeta ra\xc4\x8dunovodske knjige: pla\xc4\x8dujejo le zato, da ne bi imeli ob\xc4\x8dutek, da nekaj dobivajo zastonj, vsak med njimi pa vedno zadane ve\xc4\x8d, kot je bil vpla\xc4\x8dal. Kar je tudi bistvo Nem\xc5\xa1ke loterije._NEWLINE_Toni postane sumni\xc4\x8dav in pri\xc4\x8dne odpirati pisma. A Zorine in Nikolajeve besede se izka\xc5\xbeejo za suho zlato: vsaka sre\xc4\x8dka res zadane in ni\xc4\x8d ve\xc4\x8d bonov, marve\xc4\x8d denar. In zneski so vedno ve\xc4\x8dji od vpla\xc4\x8dil, v\xc4\x8dasih prav visoki._NEWLINE_Nato pa lepega dne nekdo zadane jackpot - milijon mark. In Toni se znajde pred te\xc5\xbeko uganko.\n_START_SECTION_\nNominacije\n_START_PARAGRAPH_\nRoman je bil uvr\xc5\xa1\xc4\x8den med deset finalistov za nagrado Kresnik.'